4
Bope Doge Eimijera Aidure Tuwo Jesus Meardae Pegado Tumeardae Ka
1 Pao Kurireu Uwari rakojere Jesus apo. Dutabore Jesus ure tugirimi Jordão Po piji. Nou Pao Kurireu Uwari pemegareu makore Jesusji utuwo boe maereu ka. 2 Torore merire 40 ji dutabore bope doge eimijera ure turokogado Jesusji tuwo Jesus meardae pegado tuiordae tumeardae ka. Nou meri jameduji Jesus okwagekare dukodire uke boeire ji.
3 Nou bope doge eimijera iere Satanás. Ča nou bope doge eimijera makore Jesusji. Akore: – Pao Kurireu onaregedu remawu mode aki dukeje amagodo awu toriji uwo tudo nono amireu mogadure awo kowuje.
4 Jesus akore: – Pao Kurireu o bakaru koiare iromodukare aino. Pao Kurireu meardaekare nono ameardae mogadure. Nou bakaru akore: “Boe eke mitodu tabo karega imedu jere mare Pao Kurireu o bataru jamedu boe tabore boe ewodure boe eragare.”*
5-7 Dukejere nou bope doge eimijera uture Jesus apo toro ia tori raireu ao ka. Ure Jesus jordudo moto jamedu boeji tači je. Akore: – Awu moto jamedu boe makudure inai inoče. Awu moto kejewuge eimijera nure imi. Itaidumode dukeje imode awu boe jamedu boe maku itaidure jiwuge etai. Ča amode apu jodo iogorai amagomode akaiduie i amoduie akimijerado imi ameartorumoduie i dukeje imode awu moto jamedu boe maku akai, imode awu moto kejewuge eimijerado aki.
8 Jesus akore: – Boro. Iromodukare aino. Padure bapera kejewu Pao Kurireu bataru akore: “Boe etaiduwo tu Pao Kurireuji. Boe ewo tubu jodo moto keje tu Pao Kurireu jokorai boe emago pemegawo tu Pao Kurireuji rugadu. Boe emeartoruwo tu Pao Kurireuji rugadu.”†
9-11 Bope doge eimijera uture Jesus apo toro Jerusalém ba kurireu ka. Uture apo toro Pao Kurireu uwai ričoreu ao ka. Nono makore Jesusji pugeje. Akore: – Pao Kurireu onaregedu remawu mode aki dukeje amode akaredo awu bai ričoreu ao piji toro moto ka. Padure bapera kejewu Pao Kurireu bataru akore tumoduie tudugarege baru tadawuge ekera bararedo ai etu pemegawo ai. Awure jamedu jetumodukaie toriji.‡
12 Mare Jesus akore: – Boro iromodukare aino. Nou padure bapera kejewu Pao Kurireu bataru remawu akore: “Boe ekawo turokogado Pao Kurireuji.”§
13 Ainore Jesus akore nou bope doge eimijera bataru jipagi. Dukejere nou bope doge eimijera uture piji tubagawo toro ia meri ka pugeje.
Nazaré Ba Kurireu Kejewuge Emeartorukare Jesusji
14-15 Jesus ure tugirimi tuibagi Galiléia moto ka. Pao Kurireu Uwari ure Jesus rakado turowo Pao Kurireu ro rakareuji. Nou moto kejewuge emeardure Jesus akaru pemegareuji dukodire boe erduware Jesus rore jiboeji makore jiboeji. Jesus ure boe erduwado tu tu je. Ure nou boe erduwado ere bato puiwu bai tada. Nonore ure boe ewie tu tu je Pao Kurireu bataru remawuji. Boe eiamedu boe emago pemegare Jesusji rore jiboeji makore jiboeji.
16 Jesus ure tugirimi nou Nazaré ba kurireu ka nou turijodure kejewu moto ka. Sábado meriji ure turemo nou baito, Judeu doge ere bato puiwu baito turo mogadure. Nono ure turagojedo tumagowo padure bapera kejewu Pao Kurireu bataruji boe ewiagai nou bai ja tada.
17 Nou boe ere Isaías ure bu bapera kejewu Pao Kurireu o bakaru maku Jesus ai aiwowo ji, makowo ji. Ure bapera jado. Aiwore taidure jiwu bataru bagai.
Nono Jesus makore ji nou boe ewiagai. Akore:
18-19 – Pao Kurireu ure tugeragu jiwu akore aino: “Pao Kurireu ure tugeragu i dukodire Uwari rakojere itabo. Ure ido bakaru pemegareu arego marenarue doge ewagai. Ure itudo boe pegare jiwuge ewagai iwo ewie tuwadaru pemegareuji. Iwo ro pegareuge ewie Pao Kurireu umode turaga maku etai duji. Dukodire ro pegareuge ero pegamodukare pugeje emeartorumodukare bope doge eimijeraji pugeje. Joku bokwareuge etaiwomode pugeje. Boe pegare jiwuge etawujedumode boe pegareu piji rugadu. Pagimijera Kurireu umode meartorure puduiwuge ekinorudo rugadu. Dujire imode boe ewie rugadu.”*
20 Jesus mako akedure dukeje ure nou Pao Kurireu o bapera okwa bu pugeje. Ure maku nou bai tadawu imedu ai. Nono Jesus ure tumugudo. Nou meardure Jesus akoinowuge eiamedu boe etaiwore Jesusji. 21 Nono Jesus akore: – Awu meriji tameardure jiwu Pao Kurireu bataru jeture pudui rugadu. Ire akoino.
22 Nou boe erdu pemegaiago Jesus bataruji. Egore: – Awu imedu mako moture. Mare kočare José onaregedu nure ema. Jorduware Pao Kurireu bataru jiwu umodukare ema rugadu.
23 Jesus makore nou boe ewadaru jipagi. Akore: – Iorduware nuba tagagomode i. Ia meri keje tagagomode: “Boe egore jorubo epa remawu nuie aki dukeje akiogodo ai rugadu, čerduwo aro rakaredu bagai. Cafarnaum ba kurireu kejewuge egore aro rakaie. Ča aro rakado nouia aroji woe čegai čerduwo aroinoduji.” Ainore tagagomode i.
24 – Mare imire itaidure iwo tawie boe remawuji tu rugadu. Makore Pao Kurireu bataru jiwu makomode boe eiamedu boe ewiagai. Mare turijodure kejewu boe eda kejewuge etaidumodukare makore jiboeji rugadu. 25-26 Marigudu Elias makore Pao Kurireu bataruji tuwobe jaoboe Judeu doge ewiagai woe Israel moto keje. Nou Elias ure bubutu akedudo rugadu. Jorure pobe metia bokware bubutu bokware duji. Dukodire boe eke bokware rugadu. Elias rore aino dukeje okoge bokwareu areme emagare Israel moto keje. Mare Pao Kurireu ukare Elias utudo nou Judeu doge ewagai emeartorukare pudui dukodi. Ure utudo toro ia moto jaereu ka ia aredu tuginaiwudo okoge bokwareudo bagai Sarepta ba kurireu ka, Sidom moto keje. Nou aredu tuginaiwudo meartorure Pao Kurireuji dukodire Pao Kurireu ure Elias utudo bagai. 27 Marigudu Eliseu makore Pao Kurireu bataruji tuwobe jaoboe Judeu doge ewiagai woe Israel moto keje. Judeu doge ewiri pegareuge emagare Israel moto keje. Mare Eliseu ukare epemegago emeartorukare Pao Kurireuji kodi. Tu ia Síria moto kejewu biri pegareu meartorure. Dukodire Eliseu ure nou Síria moto kejewu boe tuginaiwu imedu biri pemegago tu je. Nou Síria moto kejewu imedu iere Naamã.
28 Ainore Jesus akore tumago pegareu tabo nou rakojere nou bai tadawu Judeu doge etuwobei. Nou boe emeardure Jesus akoino duji dukejere ekorigodure.
29 Dukodire ere tugeragu Jesusji. Ere tawuje nou bai piji turaga tabo nou ba kurireu piji toro tori ao ka tuwo barigu nou tori ao piji moto ka. 30 Mare Jesus padure ekajeje tači je dukodire uture epiji.
Bope Uwari Pegareu Meture Imedu Tada
31 Jesus uture Cafarnaum ba kurireu ka. Nou Cafarnaum ba kurireu padure Galiléia moto keje. Sábado meriji Jesus uture Judeu doge ere bato puiwu bai ka. Nonore ure boe erduwado. 32 Boe eiamedu boe eku kidure nou Jesus makore jiboeji. Jesus mako pemegare mako jetorore rugadu dukodire boe erduware Pao Kurireu bataru remawu jire akoino rugadu. 33 Nou meri keje bope uwari pegareu meture tadawu imedu rakojere nou bai tada. Nou bope uwari ure tumago rakado Jesusji. 34 Akore: – Jesus nure aki rugadu! Arijodure Nazaré ba kurireu keje. Ča nuba aromode čei? Amode čedagedudo na? Iorduware ai rugadu. Aro pega bokware. Pao Kurireu ure akarego mato tuwadaru pemegareu tabo boe ewagai rugadu!
35 Jesus mako rakare nou bope uwari bataru jipagi. Akore: – Amugu kiorodo. Amagokaba boeji pugeje. Atawuje awu imedu piji atuwo pugeje.
Ča nou bope uwari ure nou imedu butudo moto keje nou boe egorai. Dukeje ure tudawuje nou imedu piji. Mare boe pegakare nou imeduji. Ure turugadu.
36 Nou boe erdure nou inoduji dukejere erore ta je. Emagore pui. Egore: – Awu Jesus makore jiboe rakare rugadu. Makore nou bope uwariji dukeje nou bope uwari meartorure makore pudui duji rugadu. Ure tudawuje nou imedu piji kodire uture piji rugadu.
Ainore nou boe egore. 37 Dukejere boe ere nou moto kejewuge boe eiamedu boe ewie nou Jesus rore jiboeji, makore jiboeji.
Jesus Ure Pemegagodureuge Emagare Rugadu
38 Jesus uture nou bai piji. Uture Simão Pedro uwai ka. Simão Pedro učarugo kogodure. Biri urure rugadu. Boe ere Jesus bie nou aredu kogodure duji. 39 Dukodire Jesus uture nou aredu ae. Nono rakojere nono nou Pedro učarugo upa jagwai dukeje Jesus makore ji biri urukawo pugeje. Ča nou Pedro učarugo biri uru akedure tači piji. Ča nou aredu ure turagojedo. Ure tuie bu tuwo nou boe eke pemegado ewo ko.
40 Nou boečoji boe eiamedu boe etaregodure tumedage kogodureugebo Jesus bagai. Jesus ure tugera bu nou kogodureuge ewugeje. Nono ure nou kogodureuge epemegago rugadu. 41 Bope doge etuwari pegareu meture iage etada. Nou bope doge ere tudawuje nou boe epiji jamedu. Ere tugudu rakado ture tudawuje nou boe epiji dukeje. Nou bope doge egore: – Pao Kurireu Onaregedu nure aki rugadu!
Erduware umode boe ekinorudowu nure Jesusče rugadu mare Jesus aidukare boe erduwawo pudui. Dukodire Jesus mako rakare nou bope doge etuwairei emagokawo iaboeji pugeje. Dukodire nou bope doge emagokare iaboeji pugeje.
Jesus Uture Pao Kurireu Bataru Tabo Judeu Doge Eda Jamedu Boe Ka
42 Barogwakododure dukeje Jesus uture nou boe eda piji toro ia boe maereu ka. Mare boe emarure bagai. Erdure ji dukeje emagore ji utukawo pugeje. 43 Mare Jesus makore ei. Akore: – Pao Kurireu ure itudo mato iwo boe ewie tuwadaru pemegareuji, imagowo Pao Kurireu rore jiboeji boe ewiagai. Imagowo boei ewo tugimijerado Pao Kurireuče tu rugadu. Imaragodae jire iroino. Dukodire itumode ia boe eda tuginaiwu ka pugeje.
44 Dukodire Jesus uture nou moto kejewu boe eda jamedu boe ka. Uture tu tu nou Judeu doge ere bato puiwu bai ka eda jamedu boe ka. Makore Pao Kurireu bataruji boe eiamedu boe ewiagai.
* 4:4 Awu bataru padure Deuteronômio 8.3 keje. † 4:8 Awu bataru padure Deuteronômio 6.13 keje. ‡ 4:9-11 Awu bataru padure Salmo 91.1 keje. § 4:12 Awu bataru padure Deuteronômio 6.16 keje. * 4:18-19 Awu bataru padure Isaías 61.1-2 keje.