8
Jesus Maragodu Kigodure Pao Kurireu Ai Pabaru Tabo
1 Jesus ure paro pegareu mori maku Pao Kurireu ai rugadu. Dukodire ure boe enomea maku Pao Kurireu aiwu boe eimijera kurireu remawu nure ema rugadu. Awu atugoreboe tabore inure tawie rugadu. Jesus mugure baru tada Pao Kurireu ukana pemegareu jagwai. Boe eimijera kurireu nure Pao Kurireuče rugadu. Mugure boe eimijera kurireu muga ira keje rugadu. 2 Ča Jesus maragodure nono Pao Kurireu uwai remawu tada baru tada. Woe moto keje boe ere ia Pao Kurireu uwai towuje. Mare boe ekare nou baru tadawu Pao Kurireu uwai remawu towuje. Pagimijera Jesus emare ure towuje rugadu baru tada.
3 Marigudu Judeu doge ere tugeragu ia Levi uwobe imei ewo Judeu doge enomea maku Pao Kurireu ai. Ere boe egu barege ewido. Ere nou boe egu barege eku redo tu tu je boe ero pegareu moriče nou mori makuduwo Pao Kurireu ai. 4-6 Erore aino woe moto keje. Jesus rakojemode woe moto keje dukeje ure boe enomea maku Pao Kurireu aiwu modukare ema. Nou Levi uwobe erore aino marigudu nono nou Moisés ure maku Judeu doge etaiwu bakaru boetojiwu umogadure. Mare boe remawu ji karega eroino. Boe remawu jire Jesus roino baru tada rugadu. Nou Levi uwobe emaragodure woe moto keje Pao Kurireu uwai tada. Baru tada karega. Moisés rakojere tori aogeje dukeje Pao Kurireu ure Moisés jordudo nuba nou baru tadawu tuwai remawu ure. Pao Kurireu makore Moisesji uwo tuwai towuje moto keje jamedu uwo udo nono tuiordure jiwu bai mogadure.* Nono nou Levi uwobe emaragodure tu nou moto kejewu Pao Kurireu uwai ja tada. Emaragodaere nono Pao Kurireu maragodae mogadure. Mare remawu karega. Remawu rugadu mugure baru tada. Nou Levi uwobe emaragodukare nou baru tadawu Pao Kurireu uwai remawu tada. Mare Jesus rakojere nou baru tadawu Pao Kurireu uwai remawu tada rugadu. Dukodire boe remawu jire Jesus roino nono. Rore jiboe pemegare nou Levi uwobe erore jiboe kori rugadu. Dukodire nou Jesus aregodure tabowu bakaru maiwu pemegare nou Moisés ure maku Judeu doge etaiwu bakaru boetojiwu piji Pao Kurireu ro pemegawo boei rugadu. Nou bakaru maiwu makore jiboe pemegare nou bakaru boetojiwu piji rugadu.
7-8 Nou bakaru boetojiwu pemegamode dukeje Pao Kurireu umodukare ia tumeardae maiwu maku boe etai pugeje eno bakaruče. Mare nou mariguduwuge emeartorukare nou Pao Kurireu meardae boetojiwuji. Nou meardae boetojiwu ukare boe ero pemegado. Dukodire Pao Kurireu mako pegare ei. Mako pegare nou ture maku boe etaiwu bakaru boetojiwuji. Nou Pao Kurireu makore jiboe padure bapera keje. Akore:
– Toro ia meri keje imode ia imeardae maiwu maku Israel doge etai eno bakaruče emeartoruwo ji. Israel moto kejewuge etuwobeire inagoino. Judá moto kejewuge etuwobeire inagoino jamedu.†
9 – Nou imeardae maiwu umodukare nono nou boetojiwu mogadure. Ire nou mariguduwuge Israel doge etawuje Egito moto piji dukeje ire nou imeardae boetojiwu maku etai eno bakaruče. Mare emeartorukare nou bakaruji. Dukodire iro pemegakare ei jamedu.
10 – Mare aino ia meri keje imode ia imeardae maiwu maku Israel doge etai eno bakaruče pugeje. Imode nou boedo tuginai etaiduwo tumeartoruwo i taidu tabo. Imode iwadaru tugu etaorato. Erduwamode imeardaeji rugadu. Erduwamode iroji rugadu. Dukodire emeartorumode tu i. Iwobe mode emage rugadu.
11 – Boe eiamedu boe erduwamode i rugadu. Boe eimijerage kurireuge erduwamode i. Boe etugarege erduwamode i jamedu. Dukodire boe emodukare pu jorduwado i pugeje. Boe emodukare tuwobe erduwado i pugeje. Boe emodukare mugure pudabowuge erduwado i pugeje.
12 – Imode ero pegareu jamedu boe barigu epiji. Iwiagodumode ero pegareu jamedu boe piji rugadu. Dukodire imodukare edo turo pegareu morido.‡
13 Ainore Pao Kurireu akore marigudu tuwo boe ewie tumoduie ia tumeardae maiwu maku boe etai eno bakaruče. Nou bataru tabore Pao Kurireu ure nou bakaru boetojiwu akedugodudo. Dukodire akedumode kuri je rugadu.
* 8:4-6 Awu bataru padure Êxodo 25.40 keje. † 8:7-8 Israel moto kejewugere, Judá moto kejewugere eiamedu boe Judeu dogere emage rugadu. Mare marigudu ia eimijera ure tugeragu nou Israel moto kejewugei pudae nou iage epiji. Dupijire eno motore pobe aino. Ia iere Israel aino. Ia iere Judá aino. Mare nou mugure nou moto kejewuge eiamedu boe etuwobe nure pugi rugadu. ‡ 8:12 Awu bataru padure Jeremias 31.31-34 keje.