9
Pao Kurireu Uwobe Reo
1 Imeartoru rakare Jesus Cristoji rugadu. Dukodire iwadrarodumodukare tawiagai. Pao Kurireu Uwari koiare ure iordae imeardae udo turugadu. Dukodire iwadrarodu karegure tawiagai. Boe jokodu jire inagoino tawiagai rugadu. 2 Ikiarigodu kuričigore iwobe Judeu doge ewagai emeartorukare Jesusji kodi. 3 Iwobe nure emage. Mare emeartorukare Jesusji raga. Dukodire ikiarigodure toro ewagai. Imeardaere etaidure tumeartoruwo Jesusji rugadu. Itaidure rugadu. Itaidure Pao Kurireu ro pegawo i nou iwobe emugato nou iwobe emeartoruwo Jesus jitu bagai. Mare nou inodu umodukare iwobe emeartorudo Jesusji rugadu. 4 Marigudu Pao Kurireu ure tugeragu Judeu dogei tuwobeče emeartoruwo pudui dubagai. Ure toredo emage. Ure erdudo tuiorugu pemegareuji erduwawo turagojere pudabo duji. Ure tumeardae maku etai tu tu je. Makore ei. Akore: – Tameartorumode imeardaeji dukeje imode boe pemegado tai rugadu. Ainore Pao Kurireu makore ei tu tu je. Ure to bakaru maku etai eno bakaruwo ema emeartoruwo ji. Ere Pao Kurireu uwai pemegado. Ere tubu jodo tumago pemegawo Pao Kurireuji tu tu je nou bai ja tada. Pao Kurireu makore turomode jiboeji ewiagai tu tu je. 5 Mariguduboe Judeu doge etuo mage boetojiwuge emeartorure Pao Kurireuji. Judeu doge epijire Jesus boture. Boe eiamedu boe ekimijera kurireu nure ema rugadu. Pao Kurireu nure ema rugadu. Boe emago pemegawo ji rugadu, jii toro rugadu. Ainore uwo rugadu!
6 Pao Kurireu bataru jetumode pudui rugadu. Mare Judeu doge eiamedu karega emeartorure Pao Kurireuji. 7 Mariguduboe Judeu doge etuo Abraão ore eiamedu karega Pao Kurireu orere emage. Pao Kurireu makore Abraãoji. Akore: – Akanaregedu Isaque pijire nou imagore aiwu nou boe ewodumode. Emage čare awobe remawuge emode emage rugadu.*
8-9 Ainore Pao Kurireu makore Abraãoji. Akore: – Itaidure jiwu meri keje imode ikirimi awagai pugeje. Dukodire akoreduje Sara onaregedu imedu botumode.†
Ainore Pao Kurireu akore Abraãoji. Nou Abraão Sara etore bokware tugodu maidutabo jii toro tubegagodu ka rugadu. Epegagodure dukeje Pao Kurireu akore aino ei etore moduie rugadu. Nono Pao Kurireu makore jiboe jeture pudui rugadu. Pao Kurireu koiare ure nou Abraão Sara etonaregedu imedu botudo rugadu. Dukodire Pao Kurireu uwobe nure nou imedu roguče. Abraão ure iedo Isaque. Nono Abraão orere pugeje mare Pao Kurireu bataru koia karega. Dukodire Pao Kurireu uwobe karegure emage. Ewodure nono boe etore ewodu mogadure. Dukodire Pao Kurireu uwobe karegure emage.
10 Ia pugeje. Nou Isaque ričodure nono jaoboe Judeu doge etuo nure ema. Oreduje iere Rebeca. Nou Rebeca ore ere pobe kuri tada, emegure pudo. Ewodure puapo. Mare imere emage. 11-12 Boture boetojiwu iere Esaú. Boture boigoduwu iere Jacó. Ewodukare raga dukeje Pao Kurireu makore etujeji. Akore: – Imeardae koiare imode Esaú meartorudo tuwie Jacoji.‡
Ewodukare raga dukeje Pao Kurireu akoino etujeji. Erokare boeji raga dukeje Pao Kurireu akore aino etujeji. Dukodire parduware Pao Kurireu ure tugeragu uwieji turo pemegawo jitu bagai. Mare Pao Kurireu meardae koiare ure udo aino rugadu. Makore nou uwie bagai dukodire ure tugeragu ji turo pemegawo jitu bagai. Aiwokare ia ero pemegareu bagai. Aiwokare ia ero pegareu bagai jamedu. Pao Kurireu tumeardae pemegareu tabore ure tugeragu ji aino. 13 Pao Kurireu ure tuwadaru bu bapera keje marigudu. Akore: – Imeardu kurire Jacoji. Iordu pegare Esauji.§
Ainore Pao Kurireu akore rugadu. 14 Mare du inodu tabo pamago pegamodukare Pao Kurireuji. Pao Kurireu rore jiboe jamedu boe ure turugadu. Meardaere jiboe jamedu boe ure turugadu. 15 Marigudu makore Moisesji. Akore: – Inogudumode itaidure jiwu apo. Imodukare udo turo pegare jiboe morido.*
16 Dukodire paro pemegare mare dukodi karega Pao Kurireu umode tugeragu pai. Emare jorduwamode tumode tugeragu jiwu boei. Okudugodumode ia boe dogebo dukeje umode tugeragu ei. 17 Marigudu Pao Kurireu ure tuwadaru bu bapera keje. Makore Egito moto kejewu boe eimijera kurireuji. Akore: – Ire boe eimijera kurireudo aki iwo boe erdudo iro rakareuji, iwo boe erduwado i moto jamedu boe parugajeje.†
18 Ainore Pao Kurireu meardaere rugadu. Umode tugeragu boei dukeje okudugodumode ebo. Mare umode ia tugare tugeragu jiwuge emeartoru bokwado pudui.
Pao Kurireu Korigodumode Boei Mare Okudugodumode Ia Boebo
19 Ia boe enaramode i. Egomode: – Pao Kurireu koiare ure iage emeartoru bokwado pudui. Mare Pao Kurireu akore emage eigoiaie emeartorukaie pudui. Kodiba Pao Kurireu akore emage eigoiaie? Ukare turugadu čegai. Pao Kurireu koiare ure emeartoru bokwado pudui rugadu. Boe eragakare Pao Kurireuji. Ema ro rakare boe jamedu boeji rugadu.
20 Ainore iage egore. Mare imode tawie boe remawuji. Tamagokaba Pao Kurireu bataru jipagi. Boe emode ia pori towuje dukeje nou pori makomodukare nou ure nou pori towujewuji: – Kodiba are itowuje?
Nou pori akomodukare aino. 21 Nou maragodure rotu jiwu imedu emare jorduware kaboba tumode towuje nou rotu tabo. Pori rabodu aria rabodu ruwobo rabodu.
22 Ainore Pao Kurireu ure jamedu. Jorduware nuba turomode boei. Korigodumode ia boei du pegakare. Umode erdudo tugera rakare pudui duji du pegakare. Mare korigodukare ei kuri je. Mako raire ewagai ewo tugera ra turo pegareu piji mare ekare tugera ra. Dukodire Pao Kurireu korigodure ei. Umode ewarigu toro boe pegareuto nou ero pegareu moriče rugadu. 23 Ia boeire Pao Kurireu aidure tuwo erdudo turo pemegareuji. Okudugodure ebo rugadu. Okudugodure pagabo jamedu. Ure pabemegado tuwo pardudo turo pemegareuji. 24 Makore bagaiwuge nure pagi. Ia pagi Judeu doge nure pagi. Ia pagi boe tuginaiwuge nure pagi. Pao Kurireu makore pawagai pameartoruwo pudui rugadu. 25 Marigudu Pao Kurireu makore tuwadaruji Oséias biagai. Oséias ure bu bapera keje. Akore:
– Iwobe karegure emage mare imagomode ewagai iwo iwobedo emage.
– Imeardu kurikare ei mare aino čare imeardu kurimode ei.‡
26 – Marigudu inagore ei: – Iwobe karegure tagi.
– Mare ia meri keje imagomode nou boe ewagai rugadu.
– Imode iwobedo emage rugadu. Pao Kurireu oremode emage rugadu.§
27 Isaías ure Pao Kurireu bataru bu bapera keje jamedu. Akore: – Judeu doge emagamode nono pobo maereu okwa kejewu kugaru mogadure. Mare Pao Kurireu ure ekinorudowugere enowaromode tu je. 28 Pao Kurireu umode boe pegado jeture moto kejewuge eiamedu boei tači je ero pegareu moriče rugadu.*
29 Nou Isaías akore: – Pao Kurireu rakare rugadu. Ure Sodoma ba kurireu kejewuge eiamedu boe etagedudo. Ure Gomorra ba kurireu kejewuge eiamedu boe etagedudo jamedu. Umode paiamedu boe pagagedudo jamedu mare ure ia pagi paginorudo. Pagowarore tu je. †
Judeu Doge Emeartoruwo Jesusji Jamedu
30 Dukodire inagoino tai. Boe tuginaiwuge etaiwokare Pao Kurireu bagai. Etaidukare tuwo turo jetorodo tuwo tumugu pemegado Pao Kurireu apo. Mare aino emeartorure Jesusji dukodire Pao Kurireu ure tugeragu ei pudae tietu pemegawo ei rugadu. 31 Mare Pao Kurireu uwobe nure Judeu dogeče. Judeu doge etaiwore ia bakaru bagai tumeartoruwo ji tuwo turo jetorodo tumugu pemegawo Pao Kurireu apo. Mare erdukare ji. 32 Mare paga karega. Etaidukare tumeartoruwo tu Pao Kurireuji. Etaidure tuwo turo jetorodo tumeardae tabo rugadu. Dukodire erduwakare Pao Kurireu ure maku pudaiwu toriji. Egore nou tori pegaie kodire emeartorukare nou toriji. Mare tori ji karega inagoino. Jesus jire inagoino. 33 Marigudu Pao Kurireu ure nou tuwadaru bu bapera keje. Akore:
– Tagaiwodo. Ire ia tori bu Judeu doge eno moto keje.
Boe ewure jetumode nou toriji.
Nou tori umode ewududo.
Mare meartorure nou tori jiwuge ekiarigodumodukare pugeje.‡
Mare tori remawu ji karega Pao Kurireu akoino. Jesus jire Pao Kurireu akoino. Judeu doge emeartorukare Jesusji dukodire boe pegare ei. Dujire akoino. Mare boe emeartorumode Jesusji dukeje ekiarigodumodukare pugeje. Dujire Pao Kurireu akoino.
* 9:7 Awu bataru padure Gênesis 21.12 keje. † 9:8-9 Awu bataru padure Gênesis 18.10, 14 keje. ‡ 9:11-12 Awu bataru padure Gênesis 25.23 keje. § 9:13 Awu bataru padure Malaquias 1.2-3 keje. * 9:15 Awu bataru padure Êxodo 33.19 keje. † 9:17 Awu bataru padure Êxodo 9.16 keje. ‡ 9:25 Awu bataru padure Oséias 2.23 keje. § 9:26 Awu bataru padure Oséias 1.10 keje. * 9:28 Awu bataru padure Isaías 10.22-23 keje. † 9:29 Awu bataru padure Isaías 1.9 keje. ‡ 9:33 Awu bataru padure Isaías 8.14 keje, 28.16 keje jamedu.